*Materiāls aktualizēts14.06.2021.*

**Par sadarbības līguma saturu**

Materiāls sagatavots projektu iesniedzējiem **3.3.1.** specifiskā atbalsta mērķa “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” un **5.6.2.** specifiskā atbalsta mērķa “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” ietvaros.

Projekta iesniedzējam jānoslēdz sadarbības līgums ar attiecīgā specifiskā atbalsta mērķa Ministru kabineta noteikumos (turpmāk – SAM MK noteikumi) noteiktajiem sadarbības partneriem par pušu savstarpējām saistībām attiecībā uz projekta ieviešanu saskaņā ar:

1) Ministru kabineta 2014. gada 16. decembra noteikumos Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020. gada plānošanas periodā” (turpmāk – MK noteikumi Nr.784) noteikto kārtību un

2) attiecīgā SAM MK noteikumos noteiktajām prasībām.

MK noteikumu Nr.784 5. punktā ir iekļauti minimālie nosacījumi finansējuma saņēmēja sadarbības līgumam ar sadarbības partneri. Sadarbības līgumā iekļauj vismaz šādu informāciju:

5.1. sadarbības partnera un finansējuma saņēmēja rekvizīti;

5.2. sadarbības partnera pienākumi un tiesības;

5.3. sadarbības partnera finansējuma plānošana;

5.4. ar projekta īstenošanu saistīto dokumentu glabāšanas termiņš;

5.5. piešķirto finanšu līdzekļu izmaksas apturēšanas, izmaksas turpināšanas un atgūšanas kārtība;

5.6. līguma vai vienošanās darbības laiks, tā grozīšanas un izbeigšanas kārtība;

5.7. rīcība nepārvaramas varas gadījumā;

5.8. strīdu izšķiršanas kārtība;

5.9. informācija par īpašumu vai pamatlīdzekļu juridisko piederību un projekta īstenošanas rezultātā radīto vai iegādāto vērtību piederību, kā arī to uzturēšanas un izmantošanas kārtību.

MK noteikumu Nr.784 4. punktā noteikta atbildība, ko finansējuma saņēmējs nedeleģē sadarbības partnerim.

Sadarbības līgumā, atkarībā no sadarbības un sadarbības partneru veida, definē līguma priekšmetu, nosaka finansējuma saņēmēja un sadarbības partnera pienākumus un tiesības, definē darbības un izmaksas, to apjomu un veikšanas laiku, nosaka informācijas aprites un finanšu uzskaites kārtību, norēķinu veikšanas kārtību (tajā skaitā avansa pieejamību un apmēru, ja tāds ir paredzēts), publisko iepirkumu un tirgus izpēšu veikšanas kārtību, projekta ilgtspējas nosacījumus, konfidencialitātes, pušu savstarpējās atbildības un citus nosacījumus.

Sadarbības līgumā pēc pušu ieskatiem var iekļaut jebkurus papildu nosacījumus un kārtību, kādā sadarbības partneri iesaistās projekta īstenošanā, nodrošina komunikāciju u.tml., ja tā nav pretrunā SAM MK noteikumu un citu normatīvo aktu regulējumam.

|  |
| --- |
| **Vispārējie nosacījumi, kas iekļaujami sadarbības līgumos (ja attiecināms)** |

1. Projekta īstenošanā iesaistītie sadarbības partneri darbības, kas saistītas ar Projekta īstenošanu, tajā skaitā iepirkumus, būvdarbus un citas darbības, veic saskaņā ar piemērojamajiem normatīvajiem aktiem un citiem Vienošanās par Eiropas Savienības fonda projekta īstenošanu (turpmāk – Vienošanās) norādītajiem saistošajiem dokumentiem;
2. sadarbības partneri ir atbildīgi par Projekta rezultātu sasniegšanu tādā apjomā, kā noteikts sadarbības līgumā;
3. sadarbības partneri nodrošina Projekta maksājumu un pārskata dokumentācijas sagatavošanai un uzraudzībai nepieciešamās informācijas, tajā skaitā par rādītāju sasniegšanu, apkopošanu un sniegšanu finansējuma saņēmējam; sadarbības partneriem netiek deleģētas tiesības iesniegt maksājumu pieprasījumus Sadarbības iestādē;
4. sadarbības partneri iesaistās Projekta īstenošanā ar to valdījumā vai īpašumā esošu mantu, intelektuālo īpašumu, finansējumu vai cilvēkresursiem. Šādu ieguldījumu rezultātā finansējuma saņēmējam ar sadarbības partneriem nevar rasties tādas tiesiskās attiecības, no kurām izrietētu, ka šis darījums atbilst publiskā iepirkuma līguma pazīmēm atbilstoši Publisko iepirkumu likumam vai [Sabiedrisko pakalpojumu sniedzēju iepirkumu likumam](http://www.likumi.lv/doc.php?id=216076) vai darījumam jāpiemēro normatīvie akti par iepirkuma procedūru un tās piemērošanas kārtību pasūtītāja finansētiem projektiem;
5. sadarbības partneri ievēro publicitātes prasības atbilstoši Ministru Kabineta 2015. gada 17. februāra noteikumiem Nr.87 “Kārtība, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana”, Vadošās iestādes 2015. gada 10. jūlija vadlīnijām Nr.2.4. “Eiropas Savienības fondu 2014.-2020. gada plānošanas perioda publicitātes vadlīnijas Eiropas Savienības fondu finansējuma saņēmējiem” un Vienošanās 2. pielikumā noteiktajam;
6. sadarbības partneri ir informēti par Projekta norisi;
7. sadarbības partneriem nodotās, ar Projekta īstenošanu saistītās tiesības un pienākumi netiek nodoti citai personai;
8. sadarbības partneri glabā visu ar Projekta īstenošanu saistīto dokumentāciju atbilstoši ieguldījumiem Projektā Projekta īstenošanas laikā un Sadarbības iestādes (CFLA) finansējuma saņēmējam paziņotajā dokumentu glabāšanas termiņā pēc Projekta īstenošanas beigām vai desmit gadus no brīža, kad finansējuma saņēmējam piešķirts valsts atbalsts, tajā skaitā jebkuru ar Projektu saistīto sarakstes dokumentu, iepirkuma dokumentācijas, Projektā noslēgto līgumu, veikto darbu, piegāžu un sniegto pakalpojumu apliecinošu dokumentu, veikto maksājumu apliecinošo dokumentu oriģinālu vai to atvasinājumu ar juridisku spēku atbilstoši Regulas Nr. 1303/2013[[1]](#footnote-1) 140. pantam, un nodrošina dokumentu kopiju iesniegšanu vai uzrādīšanu pēc Sadarbības iestādes pieprasījuma finansējuma saņēmēja noteiktā termiņā;
9. sadarbības partneriem nodotās Projekta rezultātā radītās vai iegādātās vērtības Projekta darbību īstenošanas laikā un 5 (piecus) gadus pēc noslēguma maksājuma neskar būtiskas izmaiņas saskaņā ar Vienošanās vispārējos noteikumos minēto;
10. finansējuma saņēmēja un sadarbības partnera rīcību, ja projekta ietvaros izveidotajā un sadarbības partnerim nodotajā infrastruktūrā rodas defekti būvdarbu/ piegādes līgumā noteiktajā garantijas periodā, defektu paziņošanas kārtību būvdarbu veicējam/ piegādātājam un defektu novēršanas kontroli;
11. Sadarbības iestādes, Eiropas Komisijas, Eiropas Biroja krāpšanas apkarošanai (OLAF), Korupcijas novēršanas un apkarošanas biroja, ES fondu vadībā iesaistīto institūciju, Valsts Kontroles un Iepirkumu uzraudzības biroja pārstāvjiem ir iespējas veikt uzraudzību un kontroli visā Vienošanās darbības laikā un Vienošanās noteiktajā Projekta pēcuzraudzības periodā, ir pieeja visu ar Projekta īstenošanu saistīto dokumentu oriģināliem un grāmatvedības sistēmai, kā arī attiecīgā Projekta īstenošanas vietai. Finansējuma saņēmējam ir pienākums informēt sadarbības partneri par ES fondu vadībā iesaistīto institūciju plānotajām pārbaudēm pie sadarbības partnera;
12. Projekts ir atbilstošs normatīvajiem aktiem attiecībā uz Projekta īstenošanu partnerībā un to, ka sadarbības partneri ievēro SAM MK noteikumos noteiktās prasības, valsts atbalsta komercdarbībai nosacījumus, Vienošanās noteiktos finansējuma saņēmēja pienākumus un starp finansējuma saņēmēju un sadarbības partneriem noslēgtajos sadarbības līgumos paredzētos noteikumus.

|  |
| --- |
| **Specifiskie sadarbības līguma nosacījumi atkarībā no sadarbības partneru veida** |

**1. Ja sadarbības partneris ir komersants,** sadarbības līgumā iekļauj:

* informāciju, ka komersanta attīstībai ir nepieciešama infrastruktūra, kuru plānots attīstīt projekta ietvaros;
* informāciju, ka komersants apņemas nodrošināt viena vai vairāku SAM MK noteikumos minēto iznākuma rādītāju sasniegšanu. Papildus, ja attiecināms, iekļauj informāciju par rādītāju sasniegšanas termiņu, finansējuma saņēmēja informēšanas kārtību par rādītāju sasniegšanu, dokumentāciju, kas pierāda rādītāju sasniegšanu, rīcību rādītāju nesasniegšanas gadījumā (tajā skaitā līgumsaistību pastiprinājumus);
* valsts atbalsta komercdarbībai nosacījumus un informācijas sniegšanas kārtību, kas attiecas uz sadarbības partneri;
* *De minimis* atbalsta nosacījumus, uzskaites kārtību un informācijas sniegšanas kārtību, kas attiecas uz sadarbības partneri;
* finansējuma saņēmējam radīto zaudējumu kompensēšanas pienākumu un kārtību;
* sadarbības partnera pienākumu uzturēt projekta ietvaros radītās un iegādātās materiālās vērtības, kas tam nodotas, piemēram, pienākumu apdrošināt pret noteiktu risku iestāšanos vai pienākumu atjaunot infrastruktūru bojā ejas vai daļējas bojāejas gadījumā;
* projekta ietvaros radītās un iegādātās infrastruktūras lietošanas nosacījumus un ierobežojumus, tajā skaitā, kas saistīti ar sadarbības partnera saimnieciskās darbības veikšanas jomu (tautsaimniecības nozaru) ierobežojumiem, ņemot vērā projekta iesniegumā plānoto;
* sadarbības partnera pienākumu uzkrāt noteiktu informāciju, tajā skaitā informāciju par enerģijas patēriņu, ja projektā paredzētas SAM MK noteikumos noteikta veida izmaksas (piemēram, ēku būvdarbu vai stacionārā aprīkojuma uzstādīšanas izmaksas);
* sadarbības partnera pienākumu atmaksāt finansējumu, ja tam elektroenerģijas infrastruktūras izmaksas kompensē sadales sistēmas operators;

**2. Ja sadarbības partneris ir sabiedrisko pakalpojumu sniedzējs (komersants), s**adarbības līgumā iekļauj:

* nosacījumu, ka projekta ietvaros izbūvētajai sabiedrisko pakalpojumu infrastruktūrai pēc projekta īstenošanas ir jābūt sabiedrisko pakalpojumu sniedzēja īpašumā, t.i. sabiedrisko pakalpojumu infrastruktūru izbūvē un priekšfinansē sabiedrisko pakalpojumu sniedzējs, bet, ja finansējuma saņēmējs nodrošina sabiedrisko pakalpojumu infrastruktūras līdzfinansēšanu, tad finansējuma saņēmējs iegulda līdzfinansējumu sadarbības partnera – sabiedrisko pakalpojumu sniedzēja (komersanta) pamatkapitālā, palielinot sabiedrisko pakalpojumu sniedzēja pamatkapitālu atbilstoši līdzfinansējuma vērtībai. Līdzfinansējuma ieguldīšanu pamatkapitālā var veikt jau pirms infrastruktūras izbūves uzsākšanas[[2]](#footnote-2) :
* nosacījumu, ka sadarbības partnerim ir pienākums uzturēt un apsaimniekot projekta ietvaros izveidoto infrastruktūru atbilstoši nozari regulējošajiem normatīvajiem aktiem;
* valsts atbalsta komercdarbībai nosacījumus un informācijas sniegšanas kārtību, kas attiecas uz sadarbības partneri;
* finansējuma saņēmējam radīto zaudējumu kompensēšanas pienākumu un kārtību.

Kā sadarbības partneri- sabiedrisko pakalpojumu sniedzēju- var piesaistīt tikai komersantu, ievērojot tālāk minētos norādījumus:

* Ūdenssaimniecības un/ vai siltumapgādes sabiedrisko pakalpojumu sniedzējs ar finansējuma saņēmēju ir noslēdzis pakalpojumu līgumu atbilstoši SAM MK noteikumu 32.punktam, šim pakalpojumu līgumam jābūt spēkā/ tā termiņš jāpagarina visu projekta īstenošanas laiku un 5 (piecus) gadus pēc noslēguma maksājuma finansējuma saņēmējam;
* Ar projekta ietvaros izveidoto infrastruktūru sabiedrisko pakalpojumu sniedzējam jānodrošina sabiedrisko pakalpojumu sniegšana 5 (piecus) gadus pēc noslēguma maksājuma veikšanas finansējuma saņēmējam.

Ja tiek īstenoti pašvaldību sadarbības projekti, tad projekta ietvaros var tikt slēgts viens vai vairāki sadarbības līgumi. Sadarbības līgumi var tikt slēgti gan atsevišķi ar katru partneri, gan iesaistot vienā sadarbības līgumā vairākus partnerus attiecīgi slēdzot, piemēram, trīspusēju sadarbības līgumu (finansējuma saņēmējs- pašvaldība, sadarbības partneris- pašvaldība un sadarbības partneris- sabiedrisko pakalpojumu sniedzējs). Projekta iesniedzējs var izvēlēties, kā organizēt sadarbību un komunikāciju ar sadarbības partneriem projekta ietvaros.

**3. Ja sadarbības partneris ir pašvaldība, pašvaldības izveidota iestāde vai pašvaldības kapitālsabiedrība, kas veic pašvaldības deleģēto pārvaldes uzdevumu izpildi,** sadarbības līgumā iekļauj:

* valsts atbalsta komercdarbībai nosacījumus un informācijas sniegšanas kārtību, kas attiecas uz sadarbības partneri;
* *De minimis* atbalsta nosacījumus, uzskaites kārtību un informācijas sniegšanas kārtību, kas attiecas uz sadarbības partneri (ja sadarbības partneris īsteno darbību, kam piemērojami *de minimis* nosacījumi);
* sadarbības partnera pienākumu uzkrāt noteiktu informāciju, tajā skaitā informāciju par enerģijas patēriņu, ja projektā paredzētas SAM MK noteikumos noteikta veida izmaksas;
* nosacījumus par sadarbības partnera pienākumu uzturēt projekta ietvaros radītās un iegādātās materiālās vērtības, kas tam nodotas, piemēram, pienākumu apdrošināt pret noteiktu risku iestāšanos vai pienākumu atjaunot infrastruktūru bojāejas vai daļējas bojāejas gadījumā;
* finansējuma saņēmējam radīto zaudējumu kompensēšanas pienākumu un kārtību.

Ja tiek īstenoti pašvaldību sadarbības projekti, tad projekta ietvaros var tikt slēgts viens vai vairāki sadarbības līgumi. Sadarbības līgumi var tikt slēgti gan atsevišķi ar katru partneri, gan iesaistot vienā sadarbības līgumā vairākus partnerus attiecīgi slēdzot, piemēram, trīspusēju sadarbības līgumu (finansējuma saņēmējs- pašvaldība, sadarbības partneris- pašvaldība un sadarbības partneris- sabiedrisko pakalpojumu sniedzējs). Projekta iesniedzējs var izvēlēties, kā organizēt sadarbību un komunikāciju ar sadarbības partneriem projekta ietvaros.

1. Eiropas Parlamenta un Padomes 2013. gada 28. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006. [↑](#footnote-ref-1)
2. SAM 3.3.1. un SAM 5.6.2. 1.-3.projektu atlases kārtai piemērojami nosacījumi, kādi bija spēkā pirms šo grozījumu veikšanas, t.i. 1. “Ja finansējuma saņēmējs nodrošina sabiedrisko pakalpojumu infrastruktūras līdzfinansējumu, bet sabiedrisko pakalpojumu infrastruktūru izbūvē un priekšfinansē sabiedrisko pakalpojumu sniedzējs, tad finansējuma saņēmējs var ieguldīt līdzfinansējumu sadarbības partnera – sabiedrisko pakalpojumu sniedzēja (komersanta) pamatkapitālā, palielinot sabiedrisko pakalpojumu sniedzēja pamatkapitālu atbilstoši līdzfinansējuma vērtībai. Līdzfinansējuma ieguldīšanu pamatkapitālā var veikt jau pirms infrastruktūras izbūves” vai 2. “Ja finansējuma saņēmējs nodrošina sabiedriskā pakalpojuma sniegšanai nepieciešamās infrastruktūras izveidi un priekšfinansējumu, projekta īstenošanas rezultātā izveidotos inženierkomunikāciju tīklus iegulda sabiedrisko pakalpojumu sniedzēja pamatkapitālā, atbilstoši par to vērtību palielinot sabiedrisko pakalpojumu sniedzēja pamatkapitālu. Inženierkomunikāciju tīkli ieguldāmi sabiedrisko pakalpojumu sniedzēja pamatkapitālā ne vēlāk kā līdz projekta īstenošanas beigām (noslēguma maksājuma veikšanai finansējuma saņēmējam)”. [↑](#footnote-ref-2)